Avoimuusrekisterityöryhmän kokous 3/2021

Aika 19.2.2021 klo 10:00-12:00

Paikka Kokous järjestettiin etäyhteyksin

Osallistujat Niklas Wilhelmsson, yksikönpäällikkö, oikeusministeriö (pj) (klo 11:07 alkaen)

Juuso Oilinki, erityisasiantuntija, oikeusministeriö

Pertti Rauhio, hallintojohtaja, eduskunnan kanslia

Miska Lautiainen, lainsäädäntöneuvos, valtiovarainministeriö

Liisa Partio, jäsen, Kansalaisyhteiskuntapolitiikan neuvottelukunta KANE

Tuomo Yli-Huttula, puheenjohtaja, Edunvalvontafoorumi

Salla Nazarenko, puheenjohtaja, Transparency Finland

Markku Jokisipilä, johtaja, eduskuntatutkimuksen keskus

Emilia Korkea-aho, apulaisprofessori

Sami Demirbas, asiantuntija, oikeusministeriö (sihteeri)

Heini Huotarinen, neuvotteleva virkamies, oikeusministeriö (sihteeri) (klo 10:47 alkaen)

Anna Pohjalainen, EU-asiantuntija, oikeusministeriö (sihteeri)

1. **Kokouksen avaaminen ja esityslistan hyväksyminen**

Sami Demirbas avasi varapuheenjohtajana kokouksen klo 10:01. Hyväksyttiin esityslista.

1. **Edellisen kokouksen pöytäkirjan hyväksyminen**

Hyväksyttiin edellisen kokouksen pöytäkirja.

1. **Toimenpiteet ohjausryhmän linjausten johdosta**

Sami Demirbas kertoi ohjausryhmän päättäneen edellisessä kokouksessaan, että hallituksen esitystä lähdetään laatimaan hybridimallin pohjalta. Hybridimallissa avoimuusrekisteri ulottuu eduskunnan ja ministeriöiden lisäksi valtion virastoihin. Tuomioistuimet ja oikeuskansleri on tarkoitus sulkea soveltamisalan ulkopuolelle. Eduskunnan virastot jäävät soveltamisalan ulkopuolelle. Ohjausryhmä edellytti, että mietinnössä käsitellään sääntelyn pohjaksi valitun hybridimallin lisäksi muita esillä olleita soveltamisalavaihtoehtoja. Ohjausryhmä keskusteli myös rekisterin käytännön toiminnasta. Tämän osalta pidettiin tärkeänä sujuvaa teknistä toteutusta ja rekisteröinnin helppoutta.

Työryhmä kävi läpi kevään kokousaikataulua ja keskusteli verkkotyöpajan järjestämisestä. Työryhmän jäsenet pitivät tärkeänä, että sidosryhmille järjestetään keväällä 2021 samankaltainen työpaja kuin keväällä ja syksyllä 2020. Keskusteltiin tarpeesta aktivoida järjestökenttää osallistumaan työpajaan. Esille nousi myös ajatus loppukesästä järjestettävästä tilaisuudesta, jossa kerrottaisiin avoimuusrekisterihankkeesta ja annettaisiin osallistujille mahdollisuus esittää kysymyksiä ja kommentoida.

1. **Muut sääntelykeinot ja avoimuusrekisteriä täydentävät tietosisällöt**

Sami Demirbas kävi läpi avoimuusrekisterihankkeen toimeksiantoon liittyviä muita tehtäviä kuin rekisterin perustamista. Asettamispäätöksen mukaan mietinnössä tulee arvioida tarvetta tukea avoimuusrekisteriä muilla sääntelykeinoilla, kuten lainsäädännöllisen jalanjäljen vahvistamisella. Lisäksi ehdotuksessa tulee arvioida tarvetta täydentää rekisteritietoja muista rekistereistä tai tietolähteistä saaduilla tiedoilla. On keskeistä erotella, mitkä asiat toteutetaan osana avoimuusrekisterivalmistelua ja mitkä ehdotetaan tehtäväksi myöhemmässä vaiheessa.

Työryhmän keskustelussa nousi esille muun muassa seuraavia asioita: hankkeeseen vaikuttamaan pyrkineiden tahojen nykyistä tarkempi identifiointi hallituksen esityksessä, virkamiesten sidonnaisuuksia ja karenssisopimuksia koskevien tietojen saatavuuden parantaminen, vapaaehtoisten tapaamispäiväkirjojen mahdollistaminen sekä epäasiallisesta vaikuttamisesta ilmoittaminen. Työryhmä kiinnitti huomiota avoimuusrekisterihankkeeseen liittyviin tietosuojanäkökohtiin sekä hankkeen liittymäkohtiin muihin vireillä oleviin hankkeisiin, kuten julkisuuslain uudistamiseen ja ilmiantajien suojelua koskevan direktiivin (ns. whistleblower-direktiivi) kansalliseen täytäntöönpanoon. Mietintöä laadittaessa on myös syytä pitää mielessä rekisterin mahdollinen myöhempi laajentaminen paikallistasolle.

Työryhmä piti keskeisimpänä avoimuusrekisterivalmistelun yhteydessä toteutettavana täydentävänä toimenpiteenä sitä, että työryhmäjäsenyyksiä ja virallisia kuulemisia koskevat tiedot tuodaan avoimuusrekisteriin.

1. **Muut asiat**

- Valmistelun eteneminen keväällä (kokoukset, kuulemiset jne.)

Todettiin kevään aikataulun tulleen käsitellyksi asiakohdan 3 yhteydessä. Keväällä tullaan järjestämään sidosryhmille verkkotyöpaja. Kun työryhmän mietintö on valmis, se lähetetään lausuntokierrokselle.

1. **Kokouksen päättäminen**

Päätettiin kokous klo 11:57.